ମୁସେଓ ସୋମାୟା ମେକ୍ସିକୋ ସହରରେ ଥିବା ଏକ ବ୍ୟକ୍ତିଗତ ସଂଗ୍ରହାଳୟ । ଏହା ଏକ ଅଣଲାଭକାରୀ ସାଂସ୍କୃତିକ ଅନୁଷ୍ଠାନ ଓ ମେକ୍ସିକୋ ସହରରେ ଏହାର ଦୁଇଟି ସଂଗ୍ରହାଳୟ ରହିଛି - ପ୍ଲାଜା କାରସୋ ଏବଂ ପ୍ଲାଜା ଲରେଟୋ । ଏଥିରେ ୩୦ ଶତାବ୍ଦୀର ୬୬,୦୦୦ରୁ ଅଧିକ ଚିତ୍ର କାମ ରହିଛି । ଏଥି ମଧ୍ୟରେ ପୂର୍ବ-ହିସପାନିକ ମେସୋଆମେରିକା, ୧୯ଶ-୨୦ଶ ଶତକର ମେକ୍ସିକୀୟ ଚିତ୍ର ଏବଂ ଅନେକ ଇଉରୋପୀୟ ଆଧୁନିକ ଚିତ୍ରକଳାର ପୁରାତନ ବିଖ୍ୟାତ ଚିତ୍ରକରଗଣ ଯଥା ଅଗଷ୍ଟେ ରୋଡିନ, ସାଲଭାଡର ଡାଲି, ବାର୍ଟୋଲୋମ ଏଷ୍ଟେବାନ ମୁରିଲୋ ଏବଂ ଟିଣ୍ଟୋରେଟୋଙ୍କ ଚିତ୍ରକଳା ପ୍ରଦର୍ଶିତ । ଏହା ଏହି ଧରଣର ସଂଗ୍ରହାଳୟ ଭିତରୁ ଶ୍ରେଷ୍ଠ ଭାବେ ବିବେଚିତ । ସଂଗ୍ରହାଳୟଟି ୧୯୯୯ରେ ପରଲୋକଗାମୀ ସୌମାୟା ଡୋମିଟଙ୍କ ନାମାନୁସାରେ ନାମିତ । ଡୋମିଟ ସଂଗ୍ରହାଳୟର ପ୍ରତିଷ୍ଠାତା କାର୍ଲୋସ ସ୍ଲିମଙ୍କ ଧର୍ମପତ୍ନୀ । ପ୍ଲାଜାକାରସୋର ପ୍ରତିଷ୍ଠା ବର୍ଷ ୨୦୧୧ ମସିହାରେ ସଂଗ୍ରହାଳୟଟିରେ ୮୩୩,୧୯୬ ଜଣ ପରିଦର୍ଶକ ଯୋଗଦେଇଥିଲେ । ୨୦୧୨ ମସିହାରେ ୧ ମିଲିଅନ ଓ ୨୦୧୩ ମସିହାରେ ମଧ୍ୟ ସମାନ ସଂଖ୍ୟକ ଦର୍ଶକ ଯୋଗଦେଇଥିଲେ । ଏହା ମେକ୍ସିକୋର ସର୍ବାଧିକ ପରିଦର୍ଶକ ଆସୁଥିବା ଚିତ୍ରକଳା ସଂଗ୍ରହାଳୟ ଏବଂ ବିଶ୍ୱର ସର୍ବାଧିକ ପରିଦର୍ଶକ ଆସୁଥିବା ସଂଗ୍ରହାଳୟମାନଙ୍କ ମଧ୍ୟରେ ୫୬ତମ ସ୍ଥାନରେ ରହିଛି ।